b'\n_START_ARTICLE_\nOikeuden historiallinen koulukunta\n_START_PARAGRAPH_\nOikeuden historiallinen koulukunta on 1800-luvulla syntynyt Saksan oikeutta tutkinut suuntaus. Romantiikkaan nojaten se painotti oikeuden historiallisia rajoitteita. Se vastusti aikaisempia luonnonoikeuden ja rationaalisen oikeuden (Vernunftrecht) suuntauksia._NEWLINE_Historiallinen koulukunta pohjautuu Gustav Hugon ja erityisesti Friedrich Carl von Savignyn kirjoituksiin ja opetuksiin. Luonnonoikeuden kannattajat ajattelivat, ett\xc3\xa4 oikeus voidaan l\xc3\xb6yt\xc3\xa4\xc3\xa4 vain rationaalisella deduktiolla ihmisluonnosta._NEWLINE_Historiallisen koulukunnan perusoletus oli, ett\xc3\xa4 oikeutta ei tule tarkastella sattumanvaraisena s\xc3\xa4\xc3\xa4ntelyn ryhmittelyn\xc3\xa4, jonka joku viranomainen on asettanut. Sen sijaan t\xc3\xa4m\xc3\xa4 s\xc3\xa4\xc3\xa4ntely tulee n\xc3\xa4hd\xc3\xa4 kansakunnan vakaumuksen ilmaisuna samoin kuin kieli ja tavat ovat kansakunnan itseilmaisua. Oikeus perustuu yleisen tietoisuuden muotoon nimelt\xc3\xa4 kansanhenki (Volksgeist)._NEWLINE_Oikeus voi johtua viranomaisten s\xc3\xa4\xc3\xa4ntelyst\xc3\xa4, mutta useammin oikeus kehittyy orgaanisesti ajan my\xc3\xb6t\xc3\xa4 ilman viranomaisten puuttumista asiaan. Jatkuvasti muuttuvilla ihmisten k\xc3\xa4yt\xc3\xa4nn\xc3\xb6n tarpeilla on eritt\xc3\xa4in t\xc3\xa4rke\xc3\xa4 rooli t\xc3\xa4ss\xc3\xa4 jatkuvassa orgaanisessa kehityksess\xc3\xa4._NEWLINE_Oikeusj\xc3\xa4rjestyksen kehittyess\xc3\xa4 on oikeusoppineiden ammatillinen velvollisuus (merkityksess\xc3\xa4 ty\xc3\xb6n jakautuminen yhteiskunnassa) perustaa akateemiset ty\xc3\xb6ns\xc3\xa4 oikeudesta ottamalla selv\xc3\xa4\xc3\xa4 kansan tahdosta. T\xc3\xa4ll\xc3\xa4 tavoin oikeusoppineet ruumiillistavat yleisen tahdon._NEWLINE_Historiallinen koulukunta jakautui romanisteihin ja germanisteihin. Romanistit, joihin my\xc3\xb6s Savigny kuului, ajattelivat kansanhengen tulevan esille roomalaisen oikeuden reseptiossa. Germanistit (esim. Karl Friedrich Eichhorn, Jacob Grimm, Georg Beseler, Otto von Gierke) taasen n\xc3\xa4kiv\xc3\xa4t keskiaikaisen saksalaisen oikeuden olevan kansanhengen ilmentym\xc3\xa4._NEWLINE_Historiallisella koulukunnalla oli merkitt\xc3\xa4v\xc3\xa4 vaikutus oikeuden akateemiseen tutkimiseen Saksassa. Georg Friedrich Puchta ja Bernhard Windscheid jatkoivat Savignyn aloittamaa romanistista juonnetta johtaen niin sanotun pandektioikeuden syntyyn, joka n\xc3\xa4hd\xc3\xa4\xc3\xa4n k\xc3\xa4sitelainoppina (Begriffsjurisprudenz).'